Poul Nyrup Rasmussen (S), 2001-05-04:
Jeg synes, det er væsentligt at få understreget endnu en gang, at vi i regeringen er af den opfattelse, at det danske kongehus er overordentlig velfungerende.
Dronningen og de øvrige medlemmer af kongehuset udfylder på bedste vis den rolle, kongehuset har i et moderne, repræsentativt demokrati.
Heldigvis er der tale om en opfattelse, som regeringen
ikke står alene med, for opfattelsen deles jo af et ganske overvældende flertal i befolkningen, og efter dagens første behandling af regeringens lovforslag om ændring af civillisteloven m.v., kan jeg med tilfredshed notere, at også blandt partierne i Folketinget står der stor respekt om medlemmerne af kongehuset og den måde, de forvalter deres rolle på. På den baggrund kan det næppe komme som den store overraskelse, at regeringen ingen overvejelser har om initiativer til radikale ændringer i kongehusets stilling, ændringer, som kun nyder støtte blandt et mindretal i såvel befolkningen som her i Folketinget.
Jeg synes, at hr. Søren Søndergaards retorik, som jo refererer meget til tidligere historiske tiders revolutionære tilstande, ikke helt stemmer med nutiden, i hvert fald ikke her i landet, og derfor kan jeg naturligvis heller ikke erklære mig enig i den form for argumentation.
Den store opbakning til kongehuset som institution betyder selvsagt ikke, at kongehuset ikke bør følge med tiden, og at utidssvarende forhold blot skal køre videre.
Det er imidlertid regeringens opfattelse, at kongehuset rent faktisk er fulgt med tiden og således er i pagt med samfundsudviklingen i øvrigt.
Regeringen har derimod kunnet konstatere, at det regelsæt, der skal danne rammerne for kongehusets virke, som jo tilrettelægges i et samarbejde mellem regeringen og Folketinget, har ladet en del tilbage at ønske især med hensyn til gennemsigtighed og med hensyn til klarhed, og det er i det lys, man skal se regeringens initiativ med lovforslaget om ændring af civillisteloven, der som nævnt tidligere i dag lægger op til en modernisering og ajourføring af en række forhold omkring kongehuset.
Lovforslaget viser regeringens støtte til øget gennemsigtighed omkring kongehusets forhold.
Jeg vil også gerne understrege, at regeringen ikke vil medvirke til indblanding fra statens side i kongehusets private forhold såsom regnskabsaflægning i videre omfang end i dag.
Der har så også været debat om medarbejderforholdene i kongehuset, og jeg kan til Enhedslistens spørgsmål og kommentar hertil oplyse, at hofmarskallen over for Statsministeriet har oplyst følgende:
»Den nuværende ordning er en følge af Hendes Majestæt Dronningens særlige stilling, hvorefter dronningen ikke kan trækkes for en dommer eller en arbejdsret.
Alle er bekendt hermed, før de ansættes ved hoffet.
Men hvis medarbejderne, når vi til foråret 2002 skal forhandle overenskomst igen, vil anse dette for et væsentligt spørgsmål, vil vi være åbne over for en tvistløsningsmodel, der ikke bryder med grundloven. Der kan f.eks. blive tale om en voldgiftsordning.«
Jeg kan i øvrigt tilføje, at en sådan model ikke er ukendt, f.eks. har Folketinget en sådan model.
Jeg skal herefter sammenfatte: Jeg kan på den baggrund for regeringens vedkommende sige til den stillede forespørgsel, at kongehuset er en velfungerende institution, som nyder stor folkelig og politisk opbakning.
Regeringen finder ikke behov for yderligere ændringer i forhold til den modernisering, der lige er foreslået, som Folketinget i dag har haft til første behandling.
Forhandling